Ф.Ф.ЯБОСЗОДЯ

ТОЛЫШЯ ЯДЯБИ ЗЫВОНИ 
ЩЯХЯДЯ КАЛИ МУЛАЩИЗОН
I НЫВЫШТЯЙ
ТОЛЫШЯ ЗЫВОНЯДЯ
“ЯЛИФБА” 
КИТОБИ ЩЯХЯДЯ 

Хялляьи-алям шойде ки, аз Ячяй ношукуря бяндя ним. Ялялхусус сыхан чямя хяльику шейядя, ячяй роядя щар ьандя бя гям, щар нывыштя бя китоб йаянки рисаля мыни вей-вей шо кардя, чявон щар гыляй чапо бешеядя бя Хыдо ве шукур кардям.
Ямящон щяммяй чок зынедямон ки, толышя ядяби зывон тося охой офяйя кардя бяни. Бячяй горя бы зывонядя нывыштя бя китобон ийян рисалонядя ве вахти кали лящъя фярьон шойд бедямон. Жыго бя ся дяшедям ки, ийо гейри-ади гыляй ше ни, ым тябии гыляй просесе ки, щар гыля хяль ыми дявардедя.
Ямо гыляйян ко щесте ки, ещаня ямя щяммяй де ъуря, йяни щар кяс дештя мящоли ъямати лящъя нывыштеядя дявом быко, бявядя чямя ядяби зывони офяйя бе бяманде бо Охор-зямони! Яве, жыго щисоб кардям ки, хусусян чямя зывоншунося алимон, мутяхяссисон бяпе бы мясялядя ве дыььятин быбун. Бочи ки, ымруж чявон нывыштя щар гыляй ьялят, ро доя бя щар гыля хято жягоян бя тарых нывыштя бедя; пешо ячяй дуз карде мышкул бябе.
Чымы зыняйку, чямя мутяхяссисон толыши ядяби зывони офяйя кардеядя Ланкони ъямати лящъя быня пегяте тяряфдорин. Ямянян ыми ве рост щисоб кардедямон. Янъях де и шярти ки, ийо бяпе шифащи, гяви нытьи де нывыштя ядяби зывони сящв еныьанди. Одямон де ъури гяп жяйдян, зывоншуносон ися чявон сыханон быняся ядяби зывони офяйя кардян.
Мылхяс, чямя есятня филолог алимон, щяммя зийалийон душися ве йоля мясулиййят ноя бя. Ямя бяпе жыго быкямон ки, вяомя няслон вядя сябяжийе ныбямон!..
1996-ъи сорядя Бокуйядя чямя хяльи дыгля зийали – Н. Мяммядови ийян Ш. Аьайеви бя ивря нывыштя “Ялифба” китоб чапо бешя. Бя щандякясон нязя быросным ки, толыши зывонядя иминъи “Ялифба” китоб 1936-ъи сорядя З. Ящмядзодя нывыштяше. 60 сори бяпештя Н. Мяммядови де Ш. Аьайеви тожядян нывыштя бы китоби горя ямя бяпе чич быкямон? Тябии ки, бяпе бявон “Ве сяь быбян!” бывотямон! Хыдотяряфя бяпе бывоти, ын китоб чямя хяльи роядя чя мердон ве йоля хыдмяте! Китоби бя мяйдон беше ыштян гыляй йоля мусбятя факте, жяго гыляй факте ки, китобядя бя кали нохсанон соьнядя огятедя!
Ямо чямя хяльи зыняй ийян шуур сявйя иврядя мандедяни, щежо бя нав шедя, рост бедя. Щафт сор бя нав нывыштя бя китоб щяни каня бя, дырийя, ве мяктябонядя щич бя даст омейдяни. Бячяй горян яй сянибятон, щямян де йоля тиражи чап карде ещтийоъ щесте. 
Фырсяте вотяйня, есятня “Ялифба” китобядя бя кали нохсанон ийян сяфон щяхядя ыштя мулащизон бя ьялям сяйдям ки, бялкям муяллифон ячяй вяомя чапонядя явони бя нязя быстянон.
 “Ялифба” китоби щар гыля шогирди жимонядя огятя риз, бяпе ки, бячямя щяммяйро ошкойе. Яве ым китоби жыго нывыште лозиме ки, ячяй щар гыля щандякяс, ялялхусус яьылон толыши зывони дуз бя ся дяшон. Мясялян, есятня “Ялифба” китобядя нывыштя бя “йяв” сыхани янъях Осторо ъямати лящъядя раст оме бедя. Ямандя толышон щяммяй лящъядя ым сыхан “ъяв”е (бя тырки – “арпа”). Жяго сыханон раст омейядя, явони жыго нывыште лозиме ки, щям дярс доя мияллимон, щямян шогирдон щяммяй дярясон. Мясялян: арпа – йяв//ъяв. Йаянки: щаъылейляк – вякко//яленг; нярдиван – сырд//шынды; ушаг – щырдян//яьыл, корпя; гарангуш пярыстыл//пярестыь//пярысгыл; чаьырмаг//сяслямяк – щелы кардя//ванг кардя//сядо кардя.
Щандякясон бямя бязнен етироз карде ки, бяс, китобядя жыго нывыште чаня сяросте? Жыго щисоб кардямон ки, явон щяхядя бябен. Бочи ки, ямянян бя ся дяшедямон ки, ялялхцсус, “Ялифба” китобядя де ъуря нывыште нормал щисоб карде ябыни. Бячяй горян ийо ъо гыляй вариант тятбиь карде тяклиф кардямон. Мадам ки, “Ялифба” китоб ядяби зывони иминъи лынгяйе, бявядя щежо чямя ядяби зывони офяйя карде чымикуйян бино карде мяслощате. Йяни, ямя бяпе бы китобядя Ланкони лящъядя бя сыханон бынывыштямон, мятни жийо жяго сыханон синонимон нышо быдямон. Ым щям китоби сявйя рост бяка, щямян бя зывони хялял явяни.
Есятня “Ялифба” китоби ян йоля айбонядя гыляй, бымядя, воте бябе ки, сяйку бя по хябя шякилчийон ныбейе. Мясялян, 17-ъи сяйфядя щандедямон: “Дядя доядя. Яв яноя доядя”. Бя тырки пегордынийядя жыго мялум бедя: “Атам аьаъда. Атам нар аьаъында”. Ым ифодон щандякяс бя ся дяшедя ки, бявонядя бя тырки “-дыр”, бя толыши “-й” шякилчи ряседяни. Бызын, бя толыши щямоня ифодон бяпе жыго нывыштя быбун: “Дядя доядяй. Яв яноя доядяй”. Китоби муяллифон бязнен бямя етироз карде ки, бяс, бывотямон, фылон выря ъямат жыго гяп жяйдя. Ямо, ижян тикрор кардям, ямя ъо-ъо лящъон бя ьялям сяйдянимон. Гяви гяпядя сыхани охойядя кали шякилчийон егыне мумкуне. Янъях ым бямя ясос дойдяни ки, “Ялифба” китобядя ийян умумиййятля ядяби зывонядя жяго бынывыштямон.
Ым сяф бябе воте ки, китоби щяммя сяйфонядя раст омейдя. Чявон кали гылон бя щандякясон нязя роснедямон:

		С Я ф							С Я Р О С Т
		(сяй. 19)
Вяли кядя. Яли коядя. Ливя локядя. 	Вяли кядяй. Яли коядяй. Ливя локядяй.
Лок кяноядя. 					Лок кяноядяй.
		(сяй. 23)
Дядя кядя. Няня кядя. Яв доядя.		Дядя кядяй. Няня кядяй. Яв доядяй.

		(сяй. 25)
Вяйя яйо.						Вяйя яйой.
		(сяй. 31)
Трактор коядя. Трактор роядя бя ко.	Трактор бя койе. Трактор роядя бя койе.
Йоля тар кядя.	Йоля тар кядяй.
(сяй. 34)
Няня кядя дя цтц бя ко.			Няня кядя де цти бя койе.
Татя нцн тянцядя.				Татя нцн тянцядяй.

31-ъи сяйфядя бя жыго гыляй ифодя пегынимон: “Тер йол ни”. Бямя жыго омейдя ки, тери йолы-рукыш ябыни, тер йа “дыроз – кырт” йаянки “сыраф-нозык” бязне бе. Ещаня жыгойбу, бявядя ым ифадя “Тер сыраф ни” шякылядя нывыштя быбо, чямя зыняй, рост бябе.
Гыляй мясялян де щандякясон но-пегят кардем пидя. Китоби, бябе воте, щяммя мятнонядя бя хябя аид бя сыханонядя “й” щярф нывыштя бяни. Ыштя фики щянийян ошко карде горя кали мисалон вардем пидя. Мясялян:
		(сяй. 26)
 Яв коядя бя билион дон додя. 		Яв коядя бя билион дон дойдя.
		(сяй. 33)
Няня бя нявя нцн додя.			Няня бя нявя нцн дойдя.
Дядя бя киня цтц додя.			Дядя бя киня цти дойдя.

Ве вырядя сыхан дечяй шякилчи ъо-ъо нывыштя бя ки, чымы зыняй, явян бячямя зывони хялял вардя. Мясялян, “якя нин” – “якянин” (с. 39); “доя кяс” - доякяс” (с. 41); “ядя ни” - ядяни” (с. 59); “ва доя” - вадоя” (с. 67); “гин бя” - гинбя” (с. 67); “ящыт ни” - “ящытни” (с. 67); “ябы ни” - “ябыни” (с. 67) и. ъ.
Аз бя ся дяшедям ки, кали толышя сыханон есят кам бя гяв вардя бедян, бячяй горя явон йодо бешедян. Чямя вязифя щямоня сыханон пяйдо карде ийян бя зывони луьят тяркиб дахил кардейе. Ягям ямя ща жяго гыляй сыхани де тырки йаян ъо зывони сыханон дягиш быкомон, бявядя чямя зывон ыштя речиняти гин бяка. Китобядя кали сыханон раст омейдян ки, чявон тырки варианти нывыште ьябул карде ябыни. Мясялян, 57-ъи сяйфядя “хялбир” чы тырки сыхане, бя толыши чяй ном “кяминя”йе. Щежо вяйо “паръин” сыхани “перъин” нывыштя бя (бялкямян ым техники сящве, ямо бяпе дуз кардя быбо). 51-ъи сяйфядя “кижя” сыханшон “ъцъя”, 60-ъи сяйфядя ися “пяряндя” сыхан “кижя”, 63-ъи сяйфядя “диляг” - “алят”, 83-ъи сяйфядя “гям” (“по”) - “аддым” шикилядя нывыштя бя. Яве ки, 51-ъи сяйфядя нывыштя бя “каг-ъцъя” ифодя сывой щяфтоьи щандякясику ъо щисс пеловне зынедяни (сяроси: “каг –кижя”). 
53-ъи сяйфядя жыго гыляй ъумля щесте: “Чямя вилотядя фил бедяни”. Чымы зыняй, ня тырки, нян толыши зывонядя “вилот” номядя сыхан ни. Тырки яв “вилайят”е. Толыши йа жягоян нывыште лозиме, йаян, щянийян сярост, “мящол” нывыште дуз бябе. Вящалын ки, муяллифон ыштян 58-ъи ийян 79-ъи сяйфядя “вилайят” сыхани “мащал” шикилядя нывыштян. Ямо, тясуф ки, явян чы тырки сыхане, рости - “мящол”е. 
Щямоня 53-ъи сяйфядя гыляй ъумлян щесте: “Фил фойдялийя щяйвоне”. Ийо “фойдяли” ижян тырки сыхане, бя толыши яв бепе “фойдяйн” быбу.
47-ъи сяйфядя нывыштя бя: “Ямя ды ся го, ды ся гомушымон щесте”. Чымы зыняйку, бы ъумлядя дыгля сяф щесте. Яввяла, “ямя” бя тырки “биз” мяно дойдя, вящалынки бы ъумлядя “бизим” нывыште тяляб бедя, йяни, бя толыши – “чямя”. Дцбаря, ямя жыго бя ся дяшедямон ки, “го” щям бя зандяго, щямян бя гомуши аиде, чунки “гомуш” сыхани ыштяни ряь “го”йе . Чямя мисал вардя ъумляку жыго мялум бедя ки, “го” ийян “гомуш” ъо-ъо щяйвононин. Бызын, я ъумля жыго нывыштя быбо, рост бябе: “Чямя ды ся зандяго, ды ся гомушымон щесте”.
45-ъи сяйфядя “Пясон щийядян. Явон бя щардин” нывыштя бя. Жыго бя ся дяшедям ки, щийядя пяс “щардедяни”, “чардедя”. Пяси вядя йеми екардеядя яв яй баща. Бызын, ийо жыго нывыште лозиме: “Явон бя чардин (чардедян)”.
Кали выронядя ъо-ъо лящъонядя бя, ямандя толышон бя ся дянышя сыханон ийян ифодон нывыштя бян ки, явонян бя китоби умуми мязмуни хялял вардедян. Мясялян, 42-ъи сяйфядя нывыштя бя: “Тямом ыштя сяйи дя сипия шоня рандедя. Сяйи дя шоня бяранден”. Ийо “ыштя сяйи” ийян “сяйи” ифодон рост щисоб карде ябыни. Яй “Тямом ыштя сяй де сипия шоня рандедя. Сяй де шоня бяранден” шикилядя нывыште, чямя зыняйку, рост бябе. Щямоня сыханон 55-ъи сяйфядя нывыштя бя “Киняш, зояш бяйи комягяти кардедя”, 58-ъи сяйфядя нывыштя бя “Ибрямя дайи цстийе” ъумлон щяхядян воте бябе. Иминъи ъумля бяпе жыго нывыштя быбу: “Киняш ийян зояш бяй комягяти кардедян”. Дыминъи ъумля ися “Ибраймя дай устойе” шякылядя бынывыштомон, лап рост бябе. Чы тимсоло бя сыханон “гырдо сойи” (сяроси: “гырдо сой” йаян “со-бяй”, с. 58); “ыштя сяйи” (сяроси: “ыштя сяй”, с. 60);  “искани чайи” (сяроси: “искани чай”, с. 62); “сяьыр бяме” (сяроси: “сяьыр бямяй”, с. 63); “айибе” (сяроси: “айбе”); “мяъмяйе” (сяроси: “мыъмяй”); “чы дойи бяшядя” (сяроси: “дой бяшядя”, с. 68); “леймц” (сяроси: “лимо”, с. 79); “камяй тырши”, “амбуря до”, “до чцкц”, “чяйи чцядя”, “осыни тяки мещкям” (сяроси: “камиши (камишявой) тырши”, “амбуря дой”, “до-чуйку”, “чяй чцйядя”, бяня осыни ьойм”, с. 80); “бяпйя имкан”, “чяйи чяше” (сяроси: “бяпе имкон”, “чяй чяши”, с. 81); “яйи кыште ниябе”, “бяпйя”, “явони чы хято-бялоку ноьо быкян”, “щарай-щяшир”, “йашядя”, “мамцон” (сяроси: “яй кыште нибябе” (ябыни), “бяпе”, “явони чы хято-бялоку хыванди быкямон”, “зикщазик”, “синядя”, “мамумон”, с. 82); “фанди” (сяроси: “фянди” (“алди”), с. 84); “поз дяме”, “камяй”, “чыни”, “ъявобым дое”, “зомостон омя”, “бя ко дягыни”, “хябяш се” (сяроси: “поз дамяй”, “камиши”, “камишяво”, “чынийе”, “ъявобым дой”, “зомостон омяй”, “бя ко дягынийе”, “хябяш сяй”, с. 85); “ко якя”, “нохяши бяжям”, “бя ко нияшем”, “гушыш до”, “ыштяныш но”, “сойб омя”, “иня бяшты ьынбон” (сяроси: “ко якяй”, “нохяши бяжем”, “бя ко нибяшем”, “гушыш дой”, “ыштяныш ной”, “сойб омяй”, иня бяшты ьыбон”, с. 86); “дандынон”, “бышырто”, “ягям бя дандынон,... яв”, “хащиш”, “аьядяр” (сяроси: “дандонон”, “бышышто”, “ещаня бя дандонон,.. явон”, “хайш”, “анядя”, с. 87) ийян ъо ифодон щяхядян щямян сыханон воте бязнемон.
Хося щандякясон! Щяфтоьи бардям ки, жыго сяфон китобядя вейин. Сябрмон рясябяй, щянийян чявон щяхядя нывыште язнимон. Янъях чямя мяьсяд яве ки, ве типик бя сяфон бя дим бекямон. Шяк кардяним ки, муяллифон китоби вяомя чапонядя щянийян де дыььяти ко бякан, щярякят бякан ки, чямя балялион “Ялифба” китоби щандийядя толыши зывони щяхядя ростя мялумат быстянон, бячяй речиняти чявонку шяк-шубщя нымандо!